Diari Oficial de la Generalitat Valenciana


Sumari del DOGV 9868, del 11-06-2024 (2024/5405)

RESOLUCIÓ de 4 de juny de 2024, del director general de Centres Docents, per la qual es convoquen a la Comunitat Valenciana la fase en el centre i la fase autonòmica dels premis professionals per a l'alumnat que ha conclòs els estudis professionals dels ensenyaments de Música i Dansa en el curs acadèmic 2023-2024.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9868

Data del DOGV
:   11-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5405


Data del document
:   04-06-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 4 de juny de 2024, del director general de Centres Docents, per la qual es convoquen a la Comunitat Valenciana la fase en el centre i la fase autonòmica dels premis professionals per a l'alumnat que ha conclòs els estudis professionals dels ensenyaments de Música i Dansa en el curs acadèmic 2023-2024. [2024/5405]  
El Decret 156/2007, de 21 de setembre, del Consell, pel qual s'establix el currículum dels ensenyaments professionals de Dansa i es regula l'accés a estos ensenyaments, determina en l'article 26 que els centres podran convocar anualment un premi extraordinari per cadascuna de les especialitats que tinguen autoritzades. En este mateix sentit, l'article 25 del Decret 158/2007, de 21 de setembre, del Consell, pel qual s'establix el currículum dels ensenyaments professionals de Música i es regula l'accés a estos ensenyaments, contempla la possibilitat de convocar anualment el premi professional de Música per cadascuna de les especialitats que tinguen autoritzades, així com per a les modalitats que la conselleria competent en matèria d'educació regule en la normativa vigent.  
  
L'Orde KIU 6710/2015, de 29 de juliol, per la qual es creen i regulen els premis nacionals al rendiment acadèmic de l'alumnat d'Educació Secundària Obligatòria i d'ensenyaments artístics professionals en els àmbits de Música, Dansa i Arts Plàstiques i Disseny, promou el reconeixement al rendiment excel·lent de l'alumnat d'ensenyaments artístics professionals en els àmbits de Música i Dansa. L'alumnat que haja finalitzat els esmentats ensenyaments podrà optar a estos premis en l'àmbit de gestió directa del Ministeri d'Educació, Formació Professional i Esport, a més d'haver sigut seleccionat per la Comunitat Valenciana per a participar en els premis nacionals amb l'objectiu d'aconseguir el premi autonòmic en alguna de les especialitats de Música o Dansa.  
  
La conselleria amb competències en educació va publicar l'Orde 76/2014, de 16 de setembre, per la qual es regulen a la Comunitat Valenciana els premis professionals per a l'alumnat que ha conclòs els ensenyaments professionals de Música o de Dansa, amb l'objectiu de reconéixer i estimular l'esforç i la dedicació a la dansa i a la música realitzats al llarg dels estudis professionals.  
Per tot això, i en virtut de les competències que em conferix l'article 9 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
Primer. Objecte i àmbit de la convocatòria de la fase en el centre dels premis professionals de Música i de Dansa  
Convocar els premis professionals, de la fase en el centre, per a l'alumnat que ha conclòs els estudis professionals dels ensenyaments de Música i de Dansa en les diferents especialitats en el curs acadèmic 2023-2024, en els conservatoris professionals i centres autoritzats de la Comunitat Valenciana.  
  
Segon. Condicions d'accés, documentació que cal aportar i presentació d'instàncies  
Les condicions d'accés, la documentació que cal aportar i el procediment de presentació d'instàncies estan recollits en els articles 3 i 4 de l'Orde 76/2014, de 16 de setembre, i estan referits al curs acadèmic 2023-2024.  
  
Tercer. Prova  
1. La prova es podrà realitzar fins al dia 4 de juliol de 2024.  
2. El contingut de la prova és l'establit en l'article 6 de l'Orde de 76/2014, de 16 de setembre de 2016.  
3. Si el centre opta per gravar les actuacions, farà falta que compte amb el consentiment de l'alumnat, o del seu pare o mare o tutor o tutora legals, en cas de ser menor d'edat. Les gravacions només podran ser utilitzades en este procediment.  
  
Quart. Composició del tribunal  
La direcció dels centres designarà els components dels tribunals que han de jutjar estos premis, segons el que es disposa en l'article 7 de l'Orde de 76/2014, de 16 de setembre.  
  
Quint. Objecte i àmbit de la convocatòria de la fase autonòmica dels premis professionals de Música i de Dansa.  
Convocar els premis professionals, de la fase autonòmica, per a l'alumnat que ha conclòs els estudis professionals dels ensenyaments de Música i de Dansa en les diferents especialitats en el curs acadèmic 2023-2024, en els conservatoris professionals i centres autoritzats de la Comunitat Valenciana.  
  
Sext. Condicions d'accés, documentació que cal aportar i tramitació de les sol·licituds  
1. Les condicions d'accés són les establides en l'article 10 de l'Orde de 76/2014, de 16 de setembre de 2016.  
2. Quant a la documentació que cal aportar i la presentació de sol·licituds, caldrà ajustar-se al que es disposa en l'article 11 de l'Orde de 76/2014, de 16 de setembre de 2016.  
El punt d'accés a la tramitació electrònica de les sol·licituds als premis de la fase autonòmica estarà disponible en el següent enllaç: https://www.gva.es/va/inicio/procedimientos'id\_proc=14984&version=amp. Els conservatoris i centres autoritzats custodiaran una còpia, en format PDF, del justificant del registre de la sol·licitud. Esta còpia serà generada per la plataforma de la seu electrònica una vegada finalitzada i registrada telemàticament la corresponent sol·licitud. Els centres també hauran de custodiar tota la documentació aportada per l'alumnat. La sol·licitud i la documentació preceptiva presentada per altres mitjans diferents dels previstos determinarà l'exclusió d'ofici d'esta convocatòria.  
  
  
Sèptim. Presentació de sol·licituds  
El termini de presentació de sol·licituds per a la fase autonòmica dels premis professionals de Música i de Dansa del curs 2023-2024 s'obrirà una vegada haja conclòs la fase en el centre. Este termini finalitzarà a les 08.00 hores del dimecres 10 de juliol de 2024.  
  
Octau. Data i lloc de realització  
1. La prova de la fase autonòmica es realitzarà els dies 22, 23, 24 i 25 de juliol de 2024.  
2. El dia i l'hora de realització de la prova es comunicarà a l'alumnat admés, per mitjà de la publicació d'esta informació en la pàgina web de la Conselleria d'Educació, Universitats i Ocupació: http://www.ceice.gva.es/va/web/ensenanzas-regimen-especial/inicio.  
3. Lloc de celebració dels premis: per a Dansa, serà a l'Auditori i Palau de Congressos de Castelló, i per a Música, en el Conservatori Professional de Música número 2 de València.  
  
Nové. Prova  
1. El contingut de la prova s'ajustarà al que s'establix en l'article 13 de l'Orde 76/2014, de 16 de setembre.  
2. Les proves de les diferents parts de les modalitats que s'indiquen a continuació tindran les característiques següents:  
a) En el premi d'Instrument o de Cant, la part d'anàlisi escrita harmònica, formal i estètica d'una obra o fragment, l'exercici consistirà a respondre un qüestionari de setze preguntes de resposta breu i una pregunta per a desenvolupar. Les preguntes es formularan en relació amb la partitura que es proporcionarà a la persona candidata. L'alumnat també escoltarà l'àudio de la partitura.  
En les preguntes de resposta breu, cada resposta correcta comptarà 0,5 punts. La pregunta per a desenvolupar tindrà una puntuació de 2 punts.  
Els elements que s'inclouran en el qüestionari seran: tonalitats (diferents tonalitats per les quals passa la peça, modulacions, etc.), harmonia (acords, tipus de notes estranyes, xifratges, etc.), cadències, forma musical (binària simple, binària recapitulada, ternària simple, ternària composta, sonata, rondó simple, rondó sonata, fuga), estructura i unitats estructurals (seccions, subseccions, frases, semifrases, motius, etc.), fenòmens estructurals (tempo, ritme, mètrica, textura, densitat, registre, etc.), funcions estructurals (introducció, exposició, desenvolupament, transició, reexposició, etc.) i estils musicals històrics.  
La duració de l'exercici serà de 2 hores.  
b) En el premi de Fonaments de Composició, la part d'anàlisi escrita harmònica, formal i estètica d'una peça o fragment s'adequarà al nivell de segon curs de l'assignatura d'Anàlisi d'Ensenyaments Professionals i tindrà les mateixes característiques que la prova del premi d'Instrument o Cant.  
Quant a l'exercici de composició, este consistirà en l'elaboració d'una composició en estil lliure sobre un tema proposat pel tribunal, amb una extensió màxima de cinquanta compassos. En este exercici el tribunal determinarà la forma musical que ha de tindre la composició i la plantilla instrumental o vocal per a la qual s'escriu. El tribunal utilitzarà com a referència els continguts de l'assignatura de Fonaments de Composició.  
L'alumnat presentarà la partitura amb les anotacions que crega oportunes per a facilitar la comprensió de la composició (forma, motius, procediments de desenvolupament, funcions estructurals, etc.).  
La duració de l'exercici serà de 4 hores com a màxim.  
c) En el premi de Dansa, en la part d'anàlisi escrita des del punt de vista estilístic, estètic, formal i musical d'una obra o fragment del repertori artístic de dansa, el tribunal triarà en el moment de la prova, una peça coreogràfica a partir de tres propostes, les quals s'assenyalen a continuació:  
Especialitat de Dansa Clàssica:  
La Sylphide. Coreografia: Augusto Bournonville.  
Llac dels cignes. Coreografia: Marius Petipa.  
Jewels. Coreografia: George Balanchine.  
Especialitat de Dansa Contemporània:  
Café Müller. Coreografia: Pina Bausch.  
Drumming. Coreografia: Rosas.  
El cinqué hivern. Coreografia: Mal Pelo.  
Especialitat de Dansa Espanyola:  
El sombrero de tres picos. Coreografia: Antonio Ruiz Soler.  
Medea. Coreografia: José Granero.  
Fuenteovejuna. Coreografia: Antonio Gades.  
Especialitat de Ball Flamenc:  
Carlos Saura, Flamenco hoy. Coreografia: Rafael Estévez i Nani Paños.  
Torero. Coreografia: Antonio Canales.  
Bodas de sangre. Coreografia: Antonio Gades.  
Els elements que es tindran en consideració en la valoració de la prova seran els següents: coneixements generals de la peça; elements històrics, estètics, formals i musicals, així com els vincles amb l'expressió de la dansa; utilització d'un vocabulari específic corresponent a l'especialitat de l'obra; correcció en l'expressió escrita, discurs organitzat i coherent en l'anàlisi; capacitat de raonar elaborant un discurs personal reflexiu i crític.  
La duració de l'exercici serà de 2 hores.  
En el premi de Departament Instrumental o Vocal, i en la modalitat de Música de Cambra, amb el consentiment de l'alumnat, o del seu pare o mare o tutor o tutora legals, en cas de ser menor d'edat, es gravarà la part d'interpretació en audició pública, amb l'única finalitat de poder realitzar una avaluació més detallada. Les gravacions només podran ser utilitzades en este procediment.  
  
Dècim. Composició del tribunal  
La Direcció General de Centres Docents designarà els membres dels tribunals, segons el que es disposa en l'article 14 de l'Orde de 76/2014, de 16 de setembre.  
  
Onzé. Compliment de la normativa de tractament de dades de caràcter personal  
Els centres que participen en la present convocatòria hauran d'aplicar les mesures i garanties regulades per la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals. Més informació en: https://ceice.gva.es/va/registre-de-tractament-de-dades.  
Dotzé. Efectes i recursos   
La present resolució produirà efectes l'endemà de publicar-se en el Diari Oficial de la Generalitat Valenciana.  
Contra la present resolució, que no posa fi a la via administrativa, podrà interposar-se un recurs d'alçada, davant de la Secretaria Autonòmica d'Educació, en el termini d'un mes comptat a partir de l'endemà de la data de publicació en el Diari Oficial de la Generalitat Valenciana. Tot això, conforme al que s'establix en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, sense perjuí que s'utilitze qualsevol altra via que es considere oportuna.  
  
València, 4 de juny de 2024.- El director general de Centres Docents: Jorge Cabo Martínez.